Nordjyllands Politi måtte natten til fredag klokken 4.20 eftersætte en 38-årig mand. Manden var blevet standset ved Utzon Centret, men pludselig valgte han at køre fra betjentene. Det fortæller vagtchef ved Nordjyllands Politi, Frank Liltorp. Patruljen eftersatte manden, og det blev til en ti minutters køretur gennem Aalborg gader, hvor manden ikke stoppede, selv om politiet var efter ham. Manden kørte gennem Jomfru Ane Gade, Bispensgade, over Nytorv, Algade, Vesterbro og ud af Kastetvej. Til sidst kørte han over Limfjordsbroen, men inden han nåede til Nørresundby, vendte han om midt på broen for at køre tilbage mod Aalborg. Her valgte politiet at stoppe manden ved at blokere hans bil med en patruljevogn. Patruljen slap fra sammenstødet med en lille bule. - Vi har ikke nogen konkrete faresitationer, for manden kørte ikke med voldsomt stor hastighed, men han er trods alt kørt over for flere røde lys og op og ned af gågader, siger vagtchef Frank Liltorp. Der er tale om en 38-årig psykisk syg mand fra Nibe. Han blev fredag eftermiddag indlagt på psykiatrisk afdeling.

Referat:
En 38-årig mand stak af, efter han var blevet standset af politiet. Efter en køretur gennem Aalborgs gader blev manden igen pågrebet.